Saborski zastupnik Branimir Bunjac sudjelovao je u prometnoj nesreći na križanju ulice Grge Tuškana i ulice Frana Vrbanića u Zagrebu oko 15:30, javio je portal Mirovina.hr.

Prema izjavama trojice svjedoka iz obližnjeg kafića, oduzeo je prednost taksiju i došlo je do sudara. Klijentica taksija je ozljeđena i po nju je došla Hitna pomoć.

Foto: Mirovina.hr

Nakon nesreće po Bunjca je došao tv voditelj Velimir Bujanec. Bunjac je večeras trebao gostovati u njegovoj emisiji "Bujica".

- Kad sam čuo da je sudjelovao u nesreći odmah sam došao po njega - kazao je Bujanec za Jutarnji list.

- Clio koji sam vozio vlasništvo je Živog zida, star je 15 godina i nije prilikom nesreće pretrpio nikakvu štetu - rekao je Bunjac kratko Hini, izražavajući žaljenje zbog nesreće.

Bunjac se nakon nesreće oglasio i na Facebooku.

- Danas sam sudjelovao u prometnoj nesreći u Zagrebu za koju sam kriv. Nesreća se dogodila ispred Z1 televizije gdje sam išao na snimanje emisije Bujica. Oduzeo sam prednost taksiju koji je udario u parkirano vozilo. Ispričavam se vozaču, vlasniku parkiranog vozila i iznad svega putnici u taksiju. To mi je prva prometna nesreća u životu, a možda se ne bi dogodila da su ovi dani malo mirniji - poručio je Bunjac koji je ranije danas objavio kako napušta stranku.